***Mors hus*** er en norsk erotisk dramafilm fra 1974 basert på Knut Faldbakkens debutroman *Sin mors hus* fra 1969. Den handler om en ung student som ikke finner fotfeste i tilværelsen, vender hjem til sin mor og innleder et incestuøst forhold til henne. Filmen er regissert av Per Blom. Filmen ble innspilt i Oslo og på Gjøvik og hadde 18-års aldersgrense da den gikk på kino.

Handling
--------

Filmen begynner med at hovedpersonen Petter (Svein Sturla Hungnes) sitter på Universitetet under en prøve. Han klarer ikke å konsentrere seg og alt han får rablet ned er en naken dame. Han leverer inn prøven og avbryter sine studier. Så drar han til sin forlovede og gjør det slutt med henne. Petter reiser hjem til sin mor etter farens død bor alene i et stort hus på Gjøvik. Han tar toget og på toget møter han Eva (Frøydis Armand). Hun har nettopp fått jobb som lærer på Petters gamle barneskole på Gjøvik. Petter blir tiltrukket av Eva og de utveksler noen ord under togturen. Moren (Bente Børsum) går ensom hjemme i det store huset, røyker og leser ukebladfortellinger. Hun blir overrasket, men glad over at sønnen er kommet hjem. Hun viser ingen tegn til bekymring over at Petter har avbrutt sine studier og brutt med sin forlovede. Nå som sønnen er hjemme lager hun mat til ham, og de to blir mer og mer knyttet til hverandre igjen. Akkurat slik som det var da Petter vokste opp. En kveld overtaler hun Petter til å sove inne hos seg i dobbeltsengen. Petter går med på det. Det blir jul og de feirer jul sammen. Petter gir moren sin en LP-plate og de danser lenge sammen til musikken. Petter treffer også Eva og de to innleder et forhold. Når moren får vite om forholdet til Eva tilspisser situasjonen seg i huset. Skjult sjalusi kommer etter hvert opp til overflaten og vi forstår at moren vil ha Petter for seg selv. Moren går likevel med på å invitere Eva på kaffe. Petter dras nå mellom de to kvinnene i et slags trekantforhold. Moren reiser bort en tid og Petter treffer Eva i mors hus. De leker gjemsel og sover sammen i mors seng. Når moren kommer hjem merker Petter at noe er galt. Moren har funnet et brukt kondom og konfronterer Petter med det. Petter går til Eva, som etter at de har elsket forteller ham at hun er med barn. Det blir for mye for Petter og han stikker av. Han løper fortvilet den lange veien hjem til mors hus. Moren ligger våken i sengen. De to møtes på soverommet og omfavner hverandre. Petter gråter. Moren trøster, klemmer og holder rundt ham. Etterhvert glir det over i kyssing. Det ender med at de kler av hverandre og ligger sammen på mors soverom.

Mottakelse
----------

Internasjonalt er filmen kjent som *His Mother's House*. Den vakte oppsikt på grunn av sin behandling av tabuemnet incest. 

Filmen fikk terningkast 3 i Programbladet, VG og Dagsavisen. Aftenposten ga den terningkast 4.
Filmen ble nominert til «Best feature» på Chicago International Film Festival i 1974. Bente Børsum fikk Filmkritikerprisen 1975 av Norsk Filmkritikerlag for rollen som moren. Filmen er også Frøydis Armands første spillefilm.

Børsum fortalte i et intervju med Dagsavisen i 2016, at *Mors hus* sendte sjokkbølger gjennom Film-Norge og skapte voldsomme reaksjoner. På den tiden var en film om en mor og en sønn som innleder et seksuelt forhold et helt utenkelig tema. «– Ja, det var meg som fikk all kjeften, særlig fra de religiøse på Sørvestlandet. Men jeg fikk også telefoner fra folk som selv var blitt utsatt for incest. Så fikk jeg for øvrig også filmkritikerprisen for den, så jeg har ikke noe å skamme meg over! Jeg angrer ikke på den filmen, jeg syns det var renslig gjort, det ble ikke noe grums av det. Det eneste jeg har å innvende, var at den samleiescenen mellom mor og sønn ble som den ble. Den ble liksom bare «vanlig» sexscene (…) Det var bare menn på settet, og de var så fornøyde, så. Men jeg tenkte at det der ikke var bra. Moren river genseren av sønnen – det er liksom ikke noe en mor ville gjort i en slik situasjon. Jeg ville gjort det mer tydelig at dette var et forhold mellom en mor og en sønn, vist at det var en kombinasjon av sex, men også morsvarme, som virket forløsende for hovedkarakteren ... Jeg vet ikke – jeg var i alle fall ikke enig.»

Rollebesetning
--------------

* Svein Sturla Hungnes – Petter
* Bente Børsum – Moren
* Frøydis Armand – Eva
* Aud Fosse – Petters forlovede
* Morten Svensgam – Gutt på jernbanestasjonen
* Johnny Andersson – Gutt på jernbanestasjonen

Produksjonsbesetning
--------------------

* Produksjonsleder: Lasse Glomm
* Innspillingsleder: Gunnar Svensrud
* Arkitekt: Sven Wickman
* Foto: Erling Thurmann-Andersen
* B-foto: Jan Alnæs
* Klipp: Lars Hagstrøm
* Lys: Jo Banoun, Arne Olsen
* Dagmann: Erik Magnussen
* B-lyd: Erling Jørgensen
* Lyd: Thomas Samuelsson
* Musikk: Kanon D dur av Johann Pachelbel
* Kostymer – script: Anne Siri Bryhni
* Sminke: Nurven Bredangen
* Rekvisitør: Lasse Sæther
* Rek.ass: Wenke Aalmen
* Assistenter: Christian Sandaker, Trond G. Kristiansen
* Distribusjon: Kommunenes Filmcentral a/s
* Laboratorium: Laboratorieservice a/s

Referanser
----------

1. ↑   «Bente Børsum. Sensommerdamen». *Dagsavisen, 3.6.2016*. 2016.

Eksterne lenker
---------------

* (en) *Mors hus* på Internet Movie Database Rediger på Wikidata

* (no) *Mors hus* i Nasjonalbibliotekets filmografi Rediger på Wikidata

* (no) *Mors hus* hos Filmfront Rediger på Wikidata

* (no) *Mors hus* på NRK TV Rediger på Wikidata

* (sv) *Mors hus* i Svensk Filmdatabas Rediger på Wikidata

* (en) *Mors hus* på AllMovie Rediger på Wikidata

* (nl) *Mors hus* på MovieMeter Rediger på Wikidata

* (en) *Mors hus* på Turner Classic Movies Rediger på Wikidata
* *Mors hus* hos Filmweb
* *Mors hus* hos Filmbasen